b'\n_START_ARTICLE_\nTarptautiniai jaunimo apdovanojimai\n_START_PARAGRAPH_\nTarptautiniai jaunimo apdovanojimai - pasaulin\xc4\x97 programa, skirta jauniems \xc5\xbemon\xc4\x97ms nuo 14 iki 25 met\xc5\xb3, suteikianti jiems gyvenimui reikaling\xc5\xb3 \xc4\xafg\xc5\xabd\xc5\xbei\xc5\xb3 padedan\xc4\x8di\xc5\xb3 keisti pasaul\xc4\xaf, bendruomen\xc4\x99, save. Programos esm\xc4\x97\xc2\xa0\xe2\x80\x93 jauni \xc5\xbemon\xc4\x97s i\xc5\xa1skielia tobul\xc4\x97jimo tikslus ir padedami mentori\xc5\xb3 \xc4\xafveikia asmeninius i\xc5\xa1\xc5\xa1\xc5\xabkius. Taip programos dalyviai tampa atsakingais, aktyviais pilie\xc4\x8diais, prisidedan\xc4\x8diais prie visuomen\xc4\x97s gerov\xc4\x97s. Tai savanori\xc5\xa1ka veikla, nepripa\xc5\xbe\xc4\xafstanti jokios konkurencijos, skatinanti sav\xc4\x99s pa\xc5\xbeinim\xc4\x85 ir tobul\xc4\x97jim\xc4\x85._NEWLINE_Lietuvoje programa pristatyta Did\xc5\xbeiosios Britanijos ambasados iniciatyva dar 1990 metais. Programos pilotiniai projektai prad\xc4\x97ti 2000-aisiais metais. 2006 metais Jungtin\xc4\x97s Karalyst\xc4\x97s karalien\xc4\x97s El\xc5\xbebietos II-osios vizito Lietuvoje metu programa buvo oficialiai prad\xc4\x97ta. Ta proga Edinburgo hercogas princas Filipas Vilniaus botanikos sode pasodino medel\xc4\xaf._NEWLINE_2013 m. programos pavadinimas visose pasaulio \xc5\xa1alyse buvo suvienodintas. Pavadinimas Lietuvoje i\xc5\xa1 "Tarptautini\xc5\xb3 jaunimo apdovanojim\xc5\xb3" pakeistas \xc4\xaf "The Duke of Edinburgh\'s International Award Lietuva". 2014 metais Lietuvai i\xc5\xa1pild\xc5\xbeius tarptautinius reikalavimus, buvo pasira\xc5\xa1yta tarptautin\xc4\x97 programos licencija, suteikianti teis\xc4\x99 koordinuoti program\xc4\x85 nacionaliniam koordinatoriui. Nacionaliniu koordinatoriumi tapo Lietuvos vaik\xc5\xb3 ir jaunimo centras.'